И зэфIэкIхэр къалъытэри
Джылахъстэнейм хыхьэ Абей къуажэ цIыкIум къыщалъхуа ЕмкIуж Андзор режиссурэ IэщIагъэмкIэ ехъулIэныгъэфIхэр зыIэрызыгъэхьа сценаристщ, клипмейкерщ.
И нэр къызыхуикIыу щыта режиссёр IэщIагъэр зыIэригъэхьэу илъэс зыбжанэкIэ Мэзкуу щылэжьа нэужь, Къэбэрдей-Балъкъэрым къэкIуэжри «ReaDreaMedia» студиер къызэригъэпэщащ.
Андзор куэдым ядолажьэ икIи ядоIэпыкъу. Ди щIыпIэми ди гъунэгъу республикэхэми я уэрэджыIакIуэхэм ягъэзащIэ уэрэдхэм я клипхэр трех, концерт зытынухэм я пшыхьыр гъэхьэзырынымкIи дэIэпыкъуэгъу яхуохъу. Абыхэм къищынэмыщIауэ, ЕмкIужыр Къэбэрдей-Балъкъэр, Къэрэшей-Шэрджэс, Адыгей республикэхэм щыIэ адыгэ театрхэм режиссёр-постановщикыу щолажьэ.
Налшык къалэ дэт, ЩоджэнцIыкIу Алий и цIэр зезыхьэ Къэбэрдей къэрал драмэ театрым щигъэува «Мыщэ и къуэ Батыр» таурыхъымрэ «Ретро» спектаклымрэ еплъа нэужь, Адыгэ Республикэм Цей Ибрэхьим и цIэр зэрихьэу дэт театрым и художественнэ унафэщI Щхьэлахъуэ Светланэ иригъэблэгъауэ нэгъабэ лъандэрэ абы щолажьэ къэбэрдей щIалэр. А зэман кIэщIым къриубы-дэу Андзор игъэуващ «ЛъыщIэж» драмэмрэ «Гуащэмыдэ и нысэ хэдэкIэ» комедиемрэ.
Гъуазджэм, щэнхабзэм я лъэныкъуэкIэ республикэм зиужьынымкIэ зэфIигъэкIа Iуэхугъуэхэр къалъытэри, ЕмкIуж Андзор «Адыгэ Республикэм гъуазджэмкIэ щIыхь зиIэ и лэжьакIуэ» цIэ лъапIэр иджыблагъэ къыхуагъэфэщащ.
ЕфIакIуэ зэпыту, и цIэр фIыкIэ ираIуэу, зыпэрыт IэнатIэм зэрыпэлъэщын къарурэ узыншагъэрэ иIэу илъэс куэдкIэ адыгэ лъэпкъым хуэлэжьэну дохъуэхъу Андзор!
ХЬЭРЭДУРЭ Аллэ.
